CELEX: 62017TN0793
Language: bg
Date: 2017-12-05 00:00:00
Title: Дело T-793/17: Жалба, подадена на 5 декември 2017 г. — Bruel/Комисия и ЕСВД

12.2.2018   
            
            
               BG
            
            
               Официален вестник на Европейския съюз
            
            
               C 52/35
            
         Жалба, подадена на 5 декември 2017 г. — Bruel/Комисия и ЕСВД
   (Дело T-793/17)
   (2018/C 052/47)
   Език на производството: френски
   
      Страни
   
   
      Жалбоподател: Damien Bruel (Париж, Франция) (представител: H. Hansen, адвокат)
   
      Ответник: Европейска комисия и Европейската служба за външна дейност
   
      Искания
   
   Жалбоподателят иска от Общия съд:
   
               —
            
            
               да обяви настоящата жалба за допустима и основателна, и
            
         вследствие на това:
   
               —
            
            
               да отмени недатираното и електронно подписано решение от 25 септември 2017 г., озаглавено „Искане за смяна на главен експерт № 2“ по „Финансово и договорно управление на проект“,
            
         
               —
            
            
               да присъди пълно обезщетение за имуществената и неимуществената вреда, причинена на жалбоподателя от същественото нарушение на правото на добра администрация, което се изразява в приемането на недатирано и електронно подписано на 25 септември 2017 г. решение, озаглавено „Искане за смяна на главен експерт № 2“ по „Финансово и договорно управление на проект“,
            
         
               —
            
            
               да осъди ответниците солидарно, in solidum, с други думи поотделно всеки за цялата сума да заплатят на жалбоподателя сума в размер на 152 250,00 EUR като обезщетение за имуществени вреди и сума в размер на 25 000,00 EUR като обезщетение за неимуществени вреди, и
            
         във всички случаи:
   
               —
            
            
               да осъди ответниците да заплатят всички съдебни разноски,
            
         
               —
            
            
               да установи, че жалбоподателят не прави отказ от никакви други претенции, права, правни основания, искове и жалби.
            
         
      Основания и основни доводи
   
   В подкрепа на жалбата си жалбоподателят излага едно-единствено основание — съществено процесуално нарушение. Основанието се разделя на три части.
   
            
               1.
            
            
               Първата част — нарушение на правото на изслушване, тъй като на жалбоподателя не е бил в състояние да изложи своята гледна точка по отправените срещу него упреци преди приемането на обжалваното решение.
            
         
            
               2.
            
            
               Втората част — нарушение на правото на достъп до преписката, тъй като жалбоподателят не е получил достъп до отнасящата се до него преписка, въпреки че е направил искане в този смисъл.
            
         
            
               3.
            
            
               Третата част — нарушение на задължението за мотивиране, тъй като мотивите на обжалваното решение не са позволили на жалбоподателя да разбере в какво е упрекнат.